google/wiki40b huggingface dataset:
Tåtten om Audun fra Vestfjordene

Tåtten om Audun fra Vestfjordene eller Tåtten om Audun frå Vestfjordane (norrønt Auðunar þáttr vestfirzka) er en tått, en kort islendingesaga, fra 1200-tallet. Historien, som har mer preg av å være et eventyr enn en historisk beretning, foregår i Grønland, Norge og Danmark ca år 1047–1066 og skildrer hovedpersonen Auduns møte med to konger. Tåtten har blitt beskrevet som «one of the finest and most celebrated of all medieval Icelandic short stories».
Den fattige islendingen Audun tar tjeneste hos en handelsmann som reiser mellom Grønland og Norge. Han finner en isbjørn som han beslutter seg for å forære til kong Svein Estridsson av Danmark. På vei dit stopper han ved hoffet til kong Harald Hardråde i Norge. Kong Harald vil kjøpe bjørnen, men Audun avviser tilbudet og holder fast på sin plan, til tross for at det er kjent at det er fiendskap mellom de to kongene. Auduns oppriktige ærlighet og faste plan vinner begge kongenes respekt og Audun blir rikt belønnet av begge kongene. 
Teksten er kjent fra Morkinskinna og Flateyjarbók. Den er oversatt til norsk flere ganger, og har også vært grunnlag for flere barnebøker, både av den norske illustratøren Tor Morisse og av islendingen Njörður P. Njarðvík sammen med den svenske illustratøren Ulf Löfgren. 
Fortellingen om Audun kan også være grunnlag for eventyret om «Kjetta på Dovre».
US Open 1982 (tennis)

US Open 1982. US Open er en Grand Slam-turnering i tennis. US Open i 1980 ble arrangert i perioden 31. august til 12. september i Flushing Meadows i bydelen Queens i New York. Jimmy Connors beseiret Ivan Lendl i herrefinalen i single og Chris Evert Lloyd vant damefinalen over Hana Mandlíková.
Galaktisk sentrum

Et galaktisk sentrum er rotasjonssenteret til en galakse. I Melkeveien ligger det i en avstand på 8,33 ± 0,35 KPC (~ 27 000 ± 1 000 lysår) fra jorden, i retning av stjernebildene Skytten, Slangebæreren og Skorpionen, hvor Melkeveien fremstår som lysest. Det antas at det er et supermassivt sort hull i Melkeveiens sentrum.
Sonic Diary

Sonic Diary er et musikkalbum med Apoptygma Berzerk, utgitt i 2006.
Vulgata

Biblia Vulgata, den alminnelige Bibel eller folkets Bibel, er navnet på den latinske oversettelse av Det gamle testamente fra hebraisk og Det nye testamente fra gresk. Oversettelsen ble utført av Hieronymus i tidsrommet 382-405 etter foranledning av pave Damasus. Formålet var å samle de forskjellige bibelversjonene til en enkelt enhet. Det er imidlertid tvilsomt om Hieronymus faktisk behersket hebraisk godt nok til å foreta en oversettelse, slik han selv hevdet. Mest sannsynlig bygget han videre på gammelgreske oversettelser av Septuaginta, som i all hovedsak omfatter Det gamle testamentet.
Siden 1546 har Vulgata vært anerkjent som Den romersk-katolske kirkes offisielle bibeltekst, dog fra 1979 i en revidert utgave, Nova Vulgata.
Før Vulgata fantes et utall forskjellige latinske oversettelser av Bibelen, som nå samlet går under navnet Vetus Latina – det gamle latin. Da disse oversettelsene var foretatt av flere forskjellige og av hverandre uavhengige oversettere, var kvaliteten ikke tilfredsstillende, og man hadde derfor behov for en mer autorisert og ensartet oversettelse til bruk i kirken.
Hieronymus begynte arbeidet med den nye oversettelsen i Roma, men flyttet senere til Betlehem hvor oversettelsen ble fullført. Etter en litt motstrebende mottakelse ble Vulgata med tiden akseptert, og det finnes i dag mer enn 8000 bevarte avskrifter.
Disse avskriftene var ikke alle like vellykket, og det er blitt gjort mange forsøk på å forbedre Vulgata. I det 13. århundre ble den gjennomgått og revidert av teologer ved universitetet i Paris, og det var denne utgaven som lå til grunn for Gutenbergs første trykte bibel i 1456.
Da man i 1546 ved kirkemøtet i Trient besluttet at Vulgata skulle være den offisielle bibel i den katolske kirke ble den enda en gang revidert og omskrevet. Resultatet ble Vulgata Clementina i 1592, som ble den autoriserte katolske bibel.
Arbeidet med Nova Vulgata, 'den nye Vulgata', ble påbegynt i 1907.
Blant de mer vellykkede utgaver av Vulgata gjennom tidene kan nevnes Codex Amiatinus i Firenze, Codex Cavensis i Salerno, Codex Dublinensis (Book of Armagh) i Dublin, Irland,  Codex Fuldensis i Fulda, Tyskland, samt Lindisfarne Gospels i British Library og Codex Sangallensis i Sankt Gallen i Sveits.
Områdesikring

Områdesikring (engelsk: perimeter security) er en fysisk sikring av et bestemt område, også kalt perimetersikring.
Områdesikring dekker et vidt spekter av produkter som benyttes for å skallsikre et objekt eller infrastruktur. Det kan eksempelvis være å sikre en flyplass med skyveporter, flettverksgjerder, automatiske løftebommer, alarmsystemer eller rotasjonsgrinder, eller en kombinasjon av disse. Det finnes flere nivåer av områdesikring, som tilpasses det enkelte formål. Et militært område har et høyere nivå av områdesikring enn en barnehage og sikres derfor ut i fra et høyere nivå. Offshore og petroleumsselskaper har strengere regelverk og må følge såkalte OLF reglement når det skal settes opp gjerder og porter.
Begrepet skallsikring brukes gjerne om områdesikring av et bestemt objekt eller bygg.
Google Search Appliance

Google Search Appliance er en tidligere datamaskin som er montert i en rack, og som er forsynt med en Linux-distribusjon som sørger for den funksjonalitet å indeksere dokumenter. Distribusjonen er basert på Red Hat Enterprise Linux og CentOS. Programvaren er produsert av Google og maskinvaren av Dell og nåværende generasjoner er basert Dell's PowerEdge R710.
Det finnes to modeller: En 2U modell (GB-7007) som er kapabel til å indeksere opp mot 10 millioner dokumenter, og en 5U (2U pluss 3U lagring) modell (GB-9009) som kan indeksere opp mot 30 millioner dokumenter. Salget er basert på en lisens som begynner som en toårs kontrakt for vedlikehold, support og programvareoppdateringer.
Velutinodorcus tricuspis

Utseende

En nokså liten (20-25 millimeter), matt, lysbrun hjortebille. I likhet med de andre artene i slekten Velutinodorcus er overflaten fløyelsaktig, og hannens kjever er lite forstørrede slik at det blir liten forskjell mellom kjønnene i utseende. Hannens mandibler er noe lengre enn hodet, bredest i midten, avsmalnende både mot roten og spissen, uten påfallende tenner. Hodet er noe utvidet mot sidene under fasettøynene. Dekkvingene har fine punktrader. Hunnen ligner hannen bortsett fra at kjevene er mindre, omtrent halvparten av hodets lengde.

Utbredelse

Arten er utbredt i det sørøstlige Asia: Malaysia og Thailand.
Benedikt III

Bakgrunn

Benedikt var romer, og sønn av en mann ved navn Peter. Han ble med tiden en høyt ansett kirkens mann, både for sin omfattende lærdom og sin asketisme. 
Ved Leo IVs død den 17. juli 855 ble Benedikt, da kardinalprest for kirken San Callisto, den foretrukne ettertreder; han ble nominert og kirkens ledere i Roma sendte av sted legater (utsendinger) for å oppsøke keiserne Lothar II av Lothringen of Ludvig II for å innhente deres godkjenning. Men legatene misbrukte sin tillit og tillot seg istedet å gjøre seg til talsmenn for den ekskommuniserte kardinal Anastasius. Keiserkommisjonen (missi) ble vunnet over til dem som forsøkte å tvinge frem at Anastasius ble pave. Benedikt ble fornedret og fengslet. Imidlertid svant oppslutningen om Anastasius hen.

Pave

Men størstedelen av presteskapet og folket forble lojale til ham, og missi ble nødt til å gi etter for deres påtrykk. Følgelig ble Benedikt konsekrert den den 29. september - eller muligens den 6. oktober - 855, og hans konkurrent ble fordømt av en synode til å miste retten å være prest.
Frankerriket var urolig som følge av ytre angripere, og kirken der ble utsatt for undertrykkende tiltak. Pave Benedikt skrev til de franske biskopene, og la en stor del av skylden i deres land på deres taushet; for å mildne de indre vanskelighetene i landet var de tvunget til å tøyle den mektige subdiakonen Hubert, som var svoger til Lothar II, som trosset enhver lov av Gud og mennesker til han ble drept i 864.
Som pave klarte han å styrke pavedømmets stilling innad i kirken. Benedikt engasjerte seg for ekteskapets helliggjørelse i samfunnet og bekjempet sedens forfall i  adelen og blant den høyere klerus. Ennvidere protesterte han mot lekfolks avsettelse av biskoper i England. 
Spenningene mellom Roma og østkirken ble stadig sterkere. Etter en appellasjon til pave Benedikt fra den østlige kirke, opprettet han balansen mellom patriark Ignatios av Kontantinopel og biskop Gregorius av Syrakusa. Han mottok besøkende fra angelsaksernes kong Æthelwulf av Wessex og dennes berømte sønn Alfred. Innsamlingen av Peterspenger ble til da; dette var et engelsk initiativ som over årgundrene spreste seg til kirken verden over. 
Pave Benedikt sluttførte restaureringen av Schola Anglorum, som var blitt ødelagt av en brann i 847. Han fortsatte arbeidet med få satt i stand kirkene som var blitt ødelagte av sarasenerne i 846.
Pave Benedikt ble begravet I Peterskirken. 
Av en av de mynter som ble slått på hans tid finnes bevis for at det ikke var noen pave Johannes mellom Leo IV og ham selv, noe som iblant skulle bli påstått. I middelalderen oppstod den historie at det var en pavinne Johanna, en kvinne som var forkledt som mann, som ble Benedikts umiddelbare etterfølger, altså ikke før, men etterpå. Historikerne avviser også dette.
Tinostoma smaragditis

Utseende

En middelsstor, grønn svermer med grårosa bakvinger.

Levevis

Den lever i fuktig, innfødt skog. Larvene lever trolig på en plante i fredløs-slekten Lysimachia.

Utbredelse

Arten er endemisk for Hawaii, der den er kjent fra Kauai. Arten er meget sjelden og truet, man regnet med at den var utdødd fram til den ble gjenoppdaget i 1998, da to eksemplarer ble tiltrukket til lysfeller. En mulig trusselfaktor mot denne arten er tropiske orkaner som baner vei for at eksotiske plantearter kan invadere skogene den lever i. Søstergruppen er trolig den artsrike, amerikanske slekten Eumorpha.
Mont Van Pelt

Mont Van Pelt er et bratt, bart fjell (2 000 moh) like øst for Mont DeBreuck nord i Dronning Fabiolafjella. Det ble oppdaget on 7. oktober 1960 av Belgica-ekspedisjonen under Guido Derom, og ble navngitt av Derom etter Guy Van Pelt, en radiotelegrafist på et belgisk fly under rekognoseringa av området i 1960.
Neolucanus castanopterus

Utseende

En middelsstor (27-38 millimeter) og bred, blank, svart hjortbille med brunrøde dekkvinger. Forkroppen er halvmatt, dekkvingene svært blanke. Hannens kjever er omtrent så lange som hodet, rette og knivformede med kraftige tenner på innersiden. Pronotum er avrundet, stort og bredt, ganske fint punktert. Dekkvingene er nokså jevnbrede, diffust mørke ved roten, beina svarte. Hunnen ligner hannen bortsett fra at kjevene ikke er forstørrede.

Utbredelse

Arten er vidt utbredt på fastlandet i Sørøst-Asia.
Five Corners (Ohio)

Historie

Et tidligere navn på Five Corners var Milfordton. Et postkontor kalt Milfordton ble opprettet i 1848, og var i drift til 1902. I tillegg til postkontoret, hadde Five Corners en skole og to kirker.
Kavinsky

Biografi

Etter flere år som skuespiller begynte Kavinskys musikkarriere i 2005, etter at han ble inspirert av vennene Jackson Fourgeaud og Quentin Dupieux. Dupieux brukte også Kavinskys musikk i filmen sin, Steak. Det var i denne perioden at Kavinsky produserte sin første singel, Testarossa Autodrive, som ble inspirert av Ferrari-modellen Testarossa (en bil Vincent kjører i virkeligheten). Kavinsky presenterte singelen for Quentin, som viste den videre til et plateselskap han hadde fått kontakt med gjennom sin filmkarriere. Det hele endte med at Kavinsky fikk en kontrakt med Record Makers.
Etter dette har Kavinsky gitt ut tre EP-er gjennom Record Makers: Teddy Boy i 2006, 1986 året etter, og Nightcall med Lovefoxxx fra CSS i 2010. I løpet av 2007 turnerte han med Daft Punk, The Rapture, Justice og SebastiAn. Hans sanger har også blitt mikset av flere elektroartister, blant annet SebastiAn.
SebastiAn sin remix av Testarossa Autodrive fra EP-en 1986 finnes i videospillet Grand Theft Auto IV og Gran Turismo 5 Prologue. Singelen Nightcall ble brukt i begynnelsen av filmen Drive fra 2011, og ble en stor hit i etterkant, med over 30 millioner visninger på YouTube (6. mars 2013).
Kavinsky annonserte nylig at han kan finnes i videospillet Grand Theft Auto V, på radiostasjonen "NightRide FM".
I desember 2012 ga han ut ProtoVision, og den 25. februar 2013 slapp han et nytt studioalbum, OutRun.

Rollefiguren

Kavinsky er en fiktiv karakter diktet opp av Vincent Belorgey. Karakteren ligner på Vincent, men har en ulik historie. I 1986 kræsjet Kavinsky sin Testarossa, og i 2006 dukket han opp igjen som en zombie som spiller elektronisk musikk. Sangene forteller hans historie, som Vincent nevner i et intervju: "Night Call, is just about the zombie guy [who] goes to his girlfriend's house and says okay I'm not the same, we need to talk."
Kavinsky bruker alltid de samme solbrillene under livekonserter.

Utstyr

I et intervju sa Kavinsky at hele Teddy Boy ble skrevet og spilt inn på en Yamaha DX7, som var meget populær inne synthpop på 80-tallet. Da han begynte, laget Kavinsky all musikken på en gammel Applemaskin som han fikk fra vennen sin, Mr. Oizo.
Langstrandfjorden

Langstrandfjorden er en fjord på Sørøya i Hammerfest kommune i Finnmark. Fjorden strekker seg 4,5 km nordvestover til Værbotn innerst i fjorden. Den har innløp mellom Værfjellodden i nordøst og Odden i sørvest. Like ved Værfjellodden går sidefjorden Sandfjorden nordover. Ved Odden i sør går Kuvika sørvestover.
Innover i fjorden ligger bygda Langfjorden på østsida av fjorden. Det dypeste punktet i fjorden er 60 meter mellom Kråkneset og Gamneset.
Varaskål

Varaskål, også kalt åbryskål, åbrukopp og nopebolle, er et drikkekar av tre med hull som man kan se igjennom mens man drikker. De fleste bevarte varaskåler er datert til 1700- og 1800-tallet. De er runde med hullet plassert i midten. Det forekommer også varaskåler som er uregelmessige i formen. De er gjerne umalte og laget av knuter (utvekster på trær).
Navnet «varaskål» reflekterer at du skal kunne holde øye med verten eller andre gjester i laget mens du drikker. Om slike boller skriver Magnus Brostrup Landstad: «Paa denne maade kunde man vare sig for et, svigagtig hug eller deslige, hvilket man derimod ikke kunde naar man satt med en alminnelig stor ølbolle for uden. En sørgelig erfaring havde vel ogsaa her været læremester.»
Slike boller har også vært kalt åbryskål, åbrukopp eller nopebolle. Åbru betyr skinnsyk eller sjalu og med åbruskålen kunne du holde et øye med kjæresten eller kona mens du drikker. Betegnelsen nopebolle finner vi på den avbildede bolle fra Telemark. Her heter det i en innskrift:
Drik af NoPe BolDen Min Ven
Jev Dig Tid og Rom
Herfor Du se Dig om
Her stor min NoPe Bolles alder 1753.

Ordet nopen kan bety knipen eller gjerrig, og betegnelsen «nopebolle» kan ha sammenheng med at denne bolletypen ser stor ut, men rommer lite øl.
Gnypeta

Utseende

Ganske små (2,3-3,6 millimeter), middels slanke, vanligvis mørke, mer eller mindre blanke kortvinger. Antennene er temmelig lange og slanke, hodet tydelig skilt fra halsskjoldet (pronotum). Dekkvingene har markerte "skuldre" og rette sider, de er tydelig bredere enn pronotum og bakkroppen, som er nokså lang og smal. Framføttene består av fire ledd, mellom- og bakføttene av fem. Kroppen har fin punktering og fine, ofte silkeaktige hår.

Levevis

Disse billene lever ved ferskvann, på strender, elvebredder, mellom oppskylt, råtnende materiale og lignende. De er også funnet i beverhytter. Mange av artene er nordlige.
Heemstede

Historie

Rundt 1286 lot et medlem av den adelige familien Holy fra Vlaardingen i grevskapet Holland Slott Heemstede, også kalt «Huis te Heemstede», bygge ved elven Spaarne. Slott betyr i denne sammenhengen «bosted» (Groenedijk, 2000). En gang mellom 1286 og 1296 ga grev Floris V Heemstede i len til Reinier av Holy. Tidfestningen av dette kan ikke avgrenses nærmere, da originalcharteret er tapt. I løpet av det 14. århundre vokste en landsby opp i nærheten av «Huis te Heemstede». Rundt 1400 ble bygningen ramponert, ødelagt og gjenoppbygget flere ganger blant annet i Adriaan Pauws tid (fra 1620). Til slutt, i 1810, ble det revet. Fremdeles finnes «Pons Pacis» (fredsbroen) som ble bygget i anledning av freden i Münster i 1648, «Duivenpoort» (dueporten), «Tecklenburgse Poortje» (den lille Tecklenburgske port) og stenporten med heraldiske våpen. I landstedet som senere ble bygget på samme sted kan man i dag gifte seg, og dessuten leies det ut til private og offentlige møter. Oftest brukes «het Nederhuys», som tidligere var rentemesterens bolig og vognhus, til dette.
Frem til 1653 var Bennebroek en del av ambachtsheerlijkheid  Heemstede. På norsk vil dette si at området Heemstede var gitt i len (ned.: heerlijkheid). Befolkningsveksten var lav og i 1787 var det kun 196 familier i Heemstede. I 1857 ble Berkenrode som hadde vært et selvstendig ambacht (område) siden 1466 lagt til Heemstede, og i 1927 ble den nordlige delen av Heemstede (og en stor del av Haarlemmerhout) skilt ut og lagt under Haarlem kommune.

Landsteder

Mange herrer fra Amsterdams bystyre (ned.: vroedschap) kjøpte sommersteder i Heemstede i løpet av det 17. århundre. Raadspensionaris Adriaen Pauw kjøpte både lenet Heemstede og «Huis te Heemstede» for ƒ 36 000,- av Hendrik van Hovijnes arvinger og tilbragte somrene der.
Heemstede hadde mange landsteder i det 17. og 18. århundre. Av ni av disse finnes fremdeles hovedhus, hager og/eller andre bygninger: Oud-Berkenroede, Berkenrode, Ipenrode, Huis Te Manpad,  Hartekamp, Bosbeek, Meer en Bosch, Meer en Berg og Gliphoeve.

Floriaden

Sør i kommunen ligger den 80 ha store løvskogen Groenendaal. Groenendaal var også et landsted, anlagt som park av den rike bankieren John Hope, nevøen til Henry Hope som lot landstedet Welgelegen bygge i Haarlem. Da John Hope i 1784 kjøpte Bosbeek av en borgermesterfamilie fra Amsterdam overtok han parkområdene og rev hovedbygningen på landstedet Groenendaal.  Alléen fra Herenweg finnes fremdeles. Tre ganger, i 1925, 1935 og 1953, har Groenendaal vært midpunktet for den internasjonale Florautstillingen, Floriadens forløper.

Linné

Mellom 1735 og 1738 arbeidet den senere berømte svenske naturforskeren Carl von Linné som hortulanus og livlege for George Clifford III på landstedet Hartekamp. I 1738 ble Linnés inventarisering av hagen, herbariet og det naturvitenskapelige biblioteket utgitt i bokform, verket fikk navnet Hortus Cliffortianus. Politikeren og forfatteren Jacob van Lennep er en annen kjent nederlender som tilbrakte somrene på familiens landsteder i Heemstede.
Pål André Helland

Rosenborg

Helland kom til Rosenborg fra KIL/Hemne sommeren 2006 og debuterte for Rosenborgs andrelag mot Moldes andrelag like etter. I løpet av 2007-sesongen spilte Helland seg opp til å bli kaptein for Rosenborgs andrelag. I sesongoppkjøringen foran 2008-sesongen fikk han sine første minutter for A-laget, da som midtstopper i en treningskamp mot Bodø/Glimt. På slutten av sesongen scoret han sitt første A-lagsmål med et langskudd da han fikk en halvtimes spilletid mot Molde i en treningskamp.
I januar 2009 ble han tatt opp i A-stallen. 10. mai 2009 fikk han sin offisielle A-lagsdebut i 1. runde i Cupen mot Gjøvik. 17. juni 2009 scoret han det siste målet da Rosenborg vant 1-7 over Strindheim 3. runde i cupen.
Helland fikk sine første minutter i Tippeligaen 20. juni 2009 mot Aalesund.
6. august 2009 ble han lånt ut til Ranheim. Lånet ble forlenget ut hele 2010-sesongen, men etter opprykket mistet han all tillit fra trener Per Joar Hansen. Han fikk bare to seriekamper på benken og én omgang i cupen og valgte å avbryte lånet allerede i mai 2010. Helland ble da umiddelbart en del av toppgruppa i Rosenborg, etter å ha tilhørt A-stallen før utlånet, men var ikke spilleberettiget før overgangsvindet åpnet igjen 1. august. 22. august 2010 kom han inn i kampen mot Molde i det 90. minutt.
Foran sesongen 2011 ble han imidlertid igjen lånt ut til Ranheim. Han fikk bare to innhopp i 1. divisjon. Helland ble da enig med Rosenborg om å avslutte kontrakten seks siste måndener før konktrakten gikk ut.

Byåsen

2. august 2011 gikk Helland til Byåsen Toppfotball. Helland ble etter sesongen kåret til Årets spiller.

Hødd

15. november 2011 skrev Helland under for Hødd.
I 2012 vant han Cupfinalen med Hødd.

Rosenborg

4. juni 2013 skrev han under en treårskontrakt med Rosenborg fra 1. januar med gratis overgang. 10. juli 2013 kjøpte Rosenborg fri Helland fra de 6 siste måndene av kontrakten med Hødd.
17. oktober 2014 skrev han ny kontrakt med Rosenborg ut 2018.
I sesongen 2015 var han med å vinne både Tippeligaen og Cupfinalen.
Helland ble kåret til Årets spiller i norsk fotball av VG.
29. juni 2016 skrev han ny kontrakt ut 2020 med Rosenborg.
I sesongen 2016 var han med å vinne både Tippeligaen og Cupfinalen. Han scoret 3 mål i cupfinalen mot Kongsvinger.
29. mars 2017 var han med å vinne Mesterfinalen i fotball for menn 2017.
I sesongen 2017 var han med å vinne Eliteserien.
I sesongen 2018 var han med å vinne Eliteserien og Cupfinalen.

Landslaget

8. juni 2015 fikk han sin første landskamp for Norge mot Sverige.
1. juni 2016 scoret han sitt første landslagsmål for Norge mot Island.
Helland har spilt fem kamper og scoret tre mål for det norske futsallandslaget.
Han er den eneste spilleren med NFF-landskamper både i fotball og futsal.
Tingøyrar kloster

Tingøyrar kloster (islandsk Þingeyrar) er det første klosteret som ble grunnlagt på Island i 1133 og ble det klosteret som ble lengst drevet og først forlatt i 1550. Klosteret tilhørte benediktinerordenen.

Et rikt sted

Tingøyrar i nordvestlige Island var kjent som en av de største gårdene på Húnaþing. Ingen annen gård på Island var større og rike høvdinger har bodd her gjennom tidene. Eiendommen hadde retten til laksefiske i elva Vatnsdalsá og til å fange sel. Tingøyrar ligger nært til Miðhóp og derfra ligger et rev på den andre siden av innsjøen. Sannsynligvis har endelsen i navnet, eyrar = elvemunning, oppstått herfra.
Til tross for at Tingøyrar kloster blir omtalt som Islands første kloster blir påstanden utfordret av andre kilder som mener at det aller første ble grunnlagt av en engelsk biskop ved Baer i Borgarfjord. På den annen side er det forskning som mener at Tingøyrar kloster er rundt ti år eldre enn den offisielle datoen.
Andre klostre som ble grunnlagt på Island på den samme tiden var benediktinerklostrene ved Munkaþverá og Kirkjubær, og augustinerklostrene ved Þykkvibær, Flatey, Viðey, Möðruvellir, og Skriðuklaustur.

Et senter for kultur

Distriktstinget Hunathing ble holdt her i middelalderen, skjønt ingen arkeologiske spor er funnet. Etter at klosteret ble dannet finnes ingen opptegnelser om tinget. 
Klosteret ble det viktigste stedet for kultur og utdannelse på Island i middelalderen. Mange av de manuskripter med sagaer og kvad ble skrevet og mangfoldiggjort her i Islands litterære gullalder. Klosteret hadde også Islands største bibliotek i sin tid. 
Odd Snorresson levde her i den andre halvparten av 1100-tallet og var munk på Tingøyrar. Han skrev en saga i ca. 1190 om den norske kongen Olav Tryggvason på latin. Munken Gunnlaug Leivsson (død 1218) skrev sagaene om de norske kongene og de islandske biskopene her, og abbed ved klosteret, Karl Jonsson (død 1215), skrev Sverres saga på oppdrag av kongen selv. Arngrim Brandsson (død 1362) som var abbed i årene 1350–1361 skrev en Thomas saga om den engelske helgen Thomas Becket, hovedsakelig satt sammen fra tekster av Robert av Cricklade og Benedict av Peterborough. Han skrev også en biografi om biskop Gudmund Arasson i et forsøk på å få denne helgenforklart.
Svartedauden på slutten av 1300-tallet ødela klosteret og gården fullstendig og la det nesten øde.

Dagens kirke

Det ble bygget en kirke da klosteret på grunnlagt tidlig på 1100-tallet, men den imponerende steinkirken som står i dag ble først bygget i perioden 1864–1877 av gårdeieren Asgeir Einarsson og innviet i 1877. Byggingen tok mange år og stein ble fraktet med slede vinterstid fra Nesbjørg på isen over fra den andre siden av innsjøen Hop. Kirken kostet 16 000 islandske kroner og Einarsson selv påkostet 10 000. Kirken har noen få verdifulle engelske altertavler i alabast fra Nottingham fra 1400-tallet. Prekestolen er fra 1695 med relieffer av hellige menn.